La denominación de lo vuido fisico como substantivo se fa en muitas luengas romances a partir d'un adchectivo calificativo present en ellas que deriva de lo latín tardano VOCITU, adchectivo que se cheneralizó a costa de l'adchectivo latín clasico VACCUM, que manimenos ha sobreviviu en lo lexico cheografico aragonés en lo substantivo "vago". VOCITU ye un cruce entre lo participio latín VACATUS y l'adchectivo latín VACĪVUS a traviés de la suya variant VOCĪVUS. Manimenos esta variant con "o" no contribuyó a la formación de l'adchectivo aragonés "vacivo" relativo a bestiar que no cría y dreitament derivau de lo latín VACĪVUS como lo cognato castellán vacío.